تورکیه خاریجی ایشلر ناظیری مولود چاووش اوغلو 2018-جی ایلده تورکیه خاریجی سیاستینی قیمتلندیرمه توپلانتی‌سیندا چیخیش ائده‌رک، تورکیه-‌نین فرات چایی‌نین دوغوسونداکی تروریستلره قارشی عملیاتا حاضرلیق‌لارینی، امریکانین سوریه-دن چیخما قرارینی دیرلندیردی.
تورکیه-‌نین لازیم اولدوغو زامان تروریستلره قارشی عملیاتا باشلایاجاغینی وورغولایان چاووش اوغلو: "امریکانین سوریه-دن چکیلمه پروسه سینی بو اؤلکه ایله کووردیناسیا ائدجییک. امریکا ایله هر سویه‌ده گؤروشوروک" دئدی.
واشینگتن-ون چیخما قرارینی ممنونیتله قارشیلادیق‌لارینی بیلدیرن چاووش اوغلو: "لاکین چکیلمه ایله باغلی ایرلیلییش‌لر ی.پ.گ-یه خیدمت ائتمه‌مه‌لی‌دیر" شکلینده دانیشدی.
ترور تشکیلاتی داعش ایله موباریزه مسئله‌سینه ده توخونان چاووش اوغلو: "داعش سوریه-نین هاراسیندا اولورسا-اولسون، اونو محو ائدجییک. داعش-لا موباریزه‌ده تروریستلردن باشقا هامی ایله امکداش‌لیق ائده بیلریک. داعش-لا موباریزنی آپارماغا گوجوموز ده وار" دئدی.
چاووش اوغلو 2 اکتبردا سعودیه عربیستانی‌نین ایستانبول باش کونسوللوغوندا وحشیجه‌سینه قتله یئتیریلن سعودیه-لی ژورنالیست جمال خاشقچی جینایتیله باغلی: "خاشقچی جینایتی عدلیه اورقان‌لارینا عایید بیر مسئله‌دیر، جینایت‌دیر، اما بونو سعودیه عربیستانی ایله ایکی طرف‌لی بیر پروبلئم اولا‌راق گؤرموروک. خاشقچی جینایتی مسئله‌سینده بیرلشمیش میللت‌لر تشکیلاتی‌نین آراشدیرماسی ایله باغلی بعضی اؤلکه‌لرله گؤروشوروک" ایفاده‌لرینی ایشلتدی.
چاووش اوغلو یمن بحرانی ایله باغلی ایسلام امکداش‌لیق تشکیلاتی‌نین تماس گروبونو ژانویه نین 10-دا ایستانبولدا ایجلاس کئچیرمه‌یه چاغیردیق‌لارینی سؤیله‌دی.
تورکیه-امریکا علاقه‌لری‌نین پرزیدنت دونالد ترامپین جمهور باشقانی رجب طیب اردوغانلا تلفون گؤروشوندن سونرا مثبت ایستیقامتده داوام ائتدیگینی بیلدیرن چاووش اوغلو امریکا-دا فدرال سوروشدورما بوروسونون (FBI) فتح الله چی ترور تشکیلاتی (فتو) ایله باغلی سوروشدورما باشلادیغینی، آنجاق بونون ایستنیلن سویه‌ده اولمادیغینی قئید ائتدی.
چاووش اوغلو تویترده بؤلوشدوگو مئساژیندا ایسه: "تونیس-ده اولان فتو مکتب‌لری‌نین باغلانیلماسینی و بو مکتب‌لرین تورکیه معاریف فوندونا تحویل وئریلمه‌سینی ممنونیتله قارشیلاییریق" دئیه بیلدیردی.
